CELEX: 62011CN0009
Language: el
Date: 2011-01-07 00:00:00
Title: Υπόθεση C-9/11: Αίτηση για την έκδοση προδικαστικής αποφάσεως, την οποία υπέβαλε το Cour d'appel de Bruxelles (Βέλγιο) στις 7 Ιανουαρίου 2011 — Waypoint Aviation SA κατά État belge — SPF Finances

26.3.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 95/4
            
         Αίτηση για την έκδοση προδικαστικής αποφάσεως, την οποία υπέβαλε το Cour d'appel de Bruxelles (Βέλγιο) στις 7 Ιανουαρίου 2011 — Waypoint Aviation SA κατά État belge — SPF Finances
   (Υπόθεση C-9/11)
   2011/C 95/06
   Γλώσσα διαδικασίας: η γαλλική
   
      Αιτούν δικαστήριο
   
   Cour d’appel de Bruxelles
   
      Διάδικοι στην υπόθεση της κύριας δίκης
   
   
      Εκκαλούσα: Waypoint Aviation SA
   
      Εφεσίβλητο: État belge — SPF Finances
   
      Προδικαστικά ερωτήματα
   
   
               1)
            
            
               Αποκλείει το άρθρο 49 της Συνθήκης ΕΚ την εφαρμογή εθνικής διατάξεως όπως το άρθρο 29, σημείο 2, στοιχείο d, του νόμου της 11ης Απριλίου 1983, καθόσον:
               αφενός, η διάταξη αυτή παρέχει δικαίωμα εκπτώσεως φόρου, του πλασματικού παρακρατούμενου φόρου κινητής περιουσίας, στα πρόσωπα που αποκτούν εισόδημα από πιστώσεις ή δάνεια χορηγούμενα σε κέντρο συντονισμού, κατά την έννοια του βασιλικού διατάγματος 187 της 30ής Δεκεμβρίου 1982 περί της συστάσεως κέντρων συντονισμού, όταν η εταιρεία που χρησιμοποιεί το προϊόν του δανείου που συνήφθη με το κέντρο συντονισμού ή μέσω αυτού για την απόκτηση ενσώματου στοιχείου ενεργητικού το οποίο χρησιμοποιεί στο Βέλγιο για την άσκηση της επαγγελματικής της δραστηριότητας, παραχωρεί τη χρήση του σε εταιρεία του ίδιου ομίλου εταιρειών και εδρεύει στο Βέλγιο, ενώ, αφετέρου, η ίδια διάταξη δεν παρέχει δικαίωμα εκπτώσεως φόρου, όταν η ίδια εταιρεία παραχωρεί τη χρήση του ίδιου ενσώματου στοιχείου ενεργητικού σε εταιρεία του ίδιου ομίλου, που όμως εδρεύει σε κράτος μέλος εκτός του Βελγίου;
            
         
               2)
            
            
               Έχει το άρθρο 10 της Συνθήκης ΕΚ, σε συνδυασμό με το άρθρο 49 της Συνθήκης ΕΚ, την έννοια ότι αποκλείει ερμηνεία διατάξεως, όπως το άρθρο 29, σημείο 2, στοιχείο d, του νόμου της 11ης Απριλίου 1983, σύμφωνα με την οποία η παροχή δικαιώματος εκπτώσεως φόρου, του πλασματικού παρακρατούμενου φόρου κινητής περιουσίας, στα πρόσωπα που αποκτούν εισόδημα από πιστώσεις ή δάνεια χορηγούμενα σε κέντρο συντονισμού, κατά την έννοια του βασιλικού διατάγματος 187 της 30ής Δεκεμβρίου 1982 περί της συστάσεως κέντρων συντονισμού, προϋποθέτει ότι η χρήση του ενσώματου στοιχείου ενεργητικού που χρηματοδοτήθηκε μέσω των εν λόγω πιστώσεων ή δανείων δεν παραχωρείται σε μέλος του ομίλου εγκατεστημένο σε άλλο κράτος μέλος από καμία εταιρεία του ομίλου, και όχι μόνον από την εταιρεία που απέκτησε το εν λόγω στοιχείο ενεργητικού χάρη σε αυτή τη χρηματοδότηση και το χρησιμοποιεί στο Βέλγιο για την άσκηση της επαγγελματικής της δραστηριότητας;